Keravanjärvi

Keravanjärvi on Uudellamaalla Mäntsälässä ja Hyvinkäällä Metsäkulman lähellä sijaitseva järvi.
Maantietoa.
Keravanjärvi on 1,5 kilometriä pitkä, 1 kilometriä leveä, ja sen pinta-ala on 81 hehtaaria. Järvi on yleisilmeeltään pyöreä järvi, jonka rantaviiva mutkittelee muodostaen lyhyitä niemiä ja pieniä lahtia. Sen lähiympäritö on matalaa aluetta eikä merkittäviä mäkiä erotu järveltä katsoen. Rannat ovat matalia ja hitaasti syveneviä. Järvessä ei ole kartan mukaan saaria. Järvi on luodattu ja siitä on julkaistu syvyyskartat. Järven tilavuudeksi on määritetty 1,33 miljoonaa kuutiometriä, joten sen keskisyvyydeksi tulee 1,7 metriä. Sen syvimmässä kohdassa on 2,4 metriä syvää ja tämä kohta sijaitsee keskellä järveä .
Järven rantaviivan pituus on 5,1 kilometriä. Rannat ja niiden lähiympäristö ovat metsämaata lukuun ottamatta lounaisrannikolla sijaitsevassa Saunalansaarella. Pohjoispäässä on lahtimainen vesialue, jonka koillisrannat ovat suomaata. Rannan tuntumassa on alle 10 kiinteästi asuttua tilaa sekä yli 20 vapaa-ajan asuntoa. Sekä etelärannassa Mäntsälän että pohjoisrannassa Hyvinkään puolella on leirikeskukset. Järvellä on uimaranta, ellei peräti kaksi uimarantaa. Järven eri rakennuksille tulee tiet sen eteläpuolelta ohittavalta valtatieltä 25. Mäntsälän ja Hyvinkään välinen kuntaraja ylittää järven luoteispään lahdensuulla.
Virkistysarvoja.
Uimarannoista toisen omistaa Mäntsälän kunta ja toisen Järvenpään kaupunki. Järvenpään kahdeksan hehtaarin kokoinen Keravanjärven-virkistysalue on Järvenpään uimarannoista vähiten suosittu. Järvenpää suunnitteli vuonna 2005 virkistysalueen vuokraamista karavaanareille 25 vuodeksi. Mäntsälän kunta ja Ohkolan kylätoimikunta vastustivat hanketta, eikä Uudenmaan ympäristökeskus myöntänyt karavaanareille poikkeuslupia. Järvenpään omistamalta alueelta löydettiin myös liito-oravien pesimäalue.
Ekologien tila.
Keravanjärvi on rehevä, ruskeavetinen järvi, jonka näkösyvyys on 1,4 metriä ja pH-arvo 6,4. Rehevyydestä huolimatta järvessä ei kuitenkaan ole anoksiaa tai leväkukintoja. Keravanjärven kasvillisuus on harvaa. Rannoilla kasvaa enimmäkseen järviruokoa ja saroja. Lummetta esiintyy myös jonkin verran. Järven vedenlaatu on ollut tyydyttävä vuosina 1994–1997 ja 2000–2003. Järvessä on hyvä uimavesi.
Vesistösuhteet.
Järvi sijaitsee Vantaanjoen vesistössä (vesistöaluetunnus 21) Keravanjoen valuma-alueella (21.09), jonka Ohkolanjoen valuma-alueeseen (21.096) järvi kuuluu. Keravanjärven vedet laskevat pääasiassa Ohkolanjoen kautta Keravanjoen keskijuoksulle. Järvellä on olemassa toinenkin lasku-uoma, joka on puro ja joka alkaa Saunalansaaresta ja virtaa kohti länttä. Tämä tekee Keravanjärvestä bifurkaatiojärven. On kuitenkin huomattava, ettei sitä ole huomioitu esimerkiksi vesistöviranomaisen merkinnöissä Paikkatietoikkunassa. Siellä sen valuma-alueen pinta-alaksi on ilmoitettu 5,63 neliökilometriä. Järven vedenpinnan korkeus on 86,4 metriä mpy. (N2000, ennen se oli 86,2 m (N60)).
Historiaa.
Keravanjoen latvajärvi on Ridasjärvi, mutta aiemmin se on saattanut olla nimensä perusteella myös Keravanjärvi. Ridasjärven laskuoman nimi on vanhoissa kartoissa ”Kulkunjoki”. Keravanjärvestä alkaa samoissa kartoissa oja, joka virtaa lounaaseen päin ja yhtyy pääuomaan Kaukaksessa. Kyseinen oja virtaa edelleen, ja vanhoissa kartoissa Kulkunjoen nimi vaihtuu Keravanjoeksi vasta ojan alapuolella.